แนวโน้มหุ้นแกว่งแคบ
นักวิเคราะห์ฯคาดตลาดหุ้นไทยเช้านี้แกว่งแคบทั้งในแดนบวก-ลบ เหตุยังไร้ปัจจัยใหม่หนุน -ยังติดตามปัจจัยนอกประเทศ
21 พ.ย. 2555

นักวิเคราะห์ฯคาดตลาดหุ้นไทยเช้านี้แกว่งแคบทั้งในแดนบวก-ลบ เหตุยังไร้ปัจจัยใหม่หนุน -ยังติดตามปัจจัยนอกประเทศ
นายเจริญ เอี่ยมพัฒนธรรม ผู้อำนวยการฝ่ายวิเคราะห์หลักทรัพย์ บล.เคที ซีมิโก้ กล่าวว่า ตลาดหุ้นไทยเช้านี้คาดว่าจะแกว่งแคบทั้งในแดนบวก-ลบ เนื่องจากช่วงนี้ตลาดฯก็ยังไม่ได้มีปัจจัยใหม่อะไร ซึ่งถ้าหากดัชนีฯไม่สามารถยืนแถว 1,280 จุดได้คงจะต้องระวังในการเทรดดิ้ง เนื่องจากตลาดฯมีโอกาสที่ซึม แต่ที่ระดับแนวรับ 1,250 จุดเป็นจุดที่สามารถจะเข้ามาซื้อลงทุนได้ ส่วนแนวต้านให้ไว้ที่ 1,280-1,294 จุด
สำหรับตลาดหุ้นอื่นในภูมิภาคเอเชียเช้านี้ก็มีการเปิดมาในแดนบวก ซึ่งนักลงทุนยังคงติดตามปัจจัยจากนอกประเทศอยู่ ทั้งเรื่องกรีซว่าจะได้รับเงินช่วยเหลือหรือไม่ และรอดูการแก้ไขปัญหา Fiscal Cliff (หน้าผาการคลัง) ในสหรัฐฯ 
ส่วนแรงขายของนักลงทุนต่างชาติที่ออกมาอย่างต่อเนื่องนั้น มองว่านักลงทุนต่างชาติคงจะขายอีกไม่นาน เพราะขายขนาดนี้ยังทำให้ตลาดฯปรับตัวลงไปไม่ได้มากเลย สุดท้ายก็คงจะกลับเข้ามาซื้ออีกครั้ง ส่วนปัจจัยการเมืองก็ไม่มีอะไรเป็นกังวลถ้าไม่มีเหตุการณ์รุนแรง